RBF พุ่ง 5% โบรกฯมองอนาคตสดใส รับส่งออก-กัญชงหนุน ชูเป้า 20.70 บ.
RBF พุ่ง 5% โบรกฯมองอนาคตสดใส อานิสงส์สินค้าส่งออก, ไม่ต้องบันทึกผลขาดทุนโรงแรม, สินค้ากลุ่มกัญชงคาดจะรับรู้รายได้ในปลายไตรมาส 4/64 และแผนขยายฐานผลิตในอินโดนีเซีย แนะ “เก็งกำไร” ราคาเป้าหมาย 20.70 บาท
27 ส.ค. 2564

ผู้สื่อข่าวรายงานว่าวันนี้ (27 ส.ค. 2564) ราคาหุ้นบริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ปิดภาคเช้า อยู่ที่ระดับ 20.30 บาท เพิ่มขึ้น 0.90 บาท หรือ 4.64% โดยทำจุดสูงสุดที่ 20.30 บาท และทำจุดต่ำสุดที่ 19.40 บาท ด้วยมูลค่าการซื้อขาย 293.01 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (26 ส.ค. 2564) ถึงแม้ปัจจุบันจะมีหลายปัจจัยลบในฝั่ง Cost จากราคาต้นทุนวัตถุดิบและอัตราค่าขนส่งบ้าง แต่แนวโน้มการดำเนินงานในอนาคตยังจะได้ปัจจัยบวกจากสินค้าส่งออก, การที่ไม่ต้องบันทึกผลขาดทุนของธุรกิจโรงแรมที่เคยมีเฉลี่ยไตรมาสละ 15 – 18 ล้านบาท หลังจากได้ตัดจำหน่ายออกไปในไตรมาส 2/2564, สินค้าใหม่ในๆกลุ่มกัญชงซึ่งคาดว่าจะสามารถรับรู้รายได้ในปลายไตรมาส 4/2564
นอกจากนี้ทาง RBF ยังมีแผนขยายฐานการผลิตในอินโดนีเซีย (โรงงานเฟส 2 หลังเฟส 1 ใช้กำลังผลิตเต็ม) คาดจะเริ่มสร้างได้ในปีหน้า และผลิตในปี 2566 (งบ 200 – 250 ล้านบาท) ทั้งนี้ตลาดคาด EPS ปี 2564 ใกล้เคียงปี 2563 ที่ 0.26 บาท/หุ้น และจะขยายตัวแรงในปี 2565 ที่ 0.53 บาท/หุ้น อย่างไรก็ดีแนะนำ “เก็งกำไร” ราคาเป้าหมาย 20.70 บาท
 